題朱德裕詩卷後丁元暉携來
作者：周孚
朝代：宋

paragraphs: 斯文久寒盟，袖手空歲月。
緬懷建安初，絕歎永嘉末。
逢君雲陽城，尚得慰饑渴。
袖中百篇詩，與世殊軌轍。
不補義山亡，可續浪仙絕。
此言吾敢妄，老臂常九折。
向來雖數見，邇者間何闊。
髯丁亦吾黨，十載猶裋褐。
賡酬得佳句，渠疐君則跋。
窮途鬻滯貨，寒餓何自脫。
信知丘壑願，不受軒冕奪。
吾聞十五都，正以荆璧割。
士價五羖皮，未售已白髮。
大明輝中天，蔀屋未有察。
君其混龍蝦，吾亦老獱獺。